ועדת הכלכלה, כנסת 17, פרוטוקול מספר 631, 2008-07-08 14:50

גלעד ארדן: אני מתכבד לפתוח את ישיבת ועדת הכלכלה.

גלעד ארדן: על סדר היום הכנה לקריאה ראשונה של הצעת חוק הגנת הצרכן (תיקון – פרסום תאריך תפוגה למוצרי תמרוקים), התשס"ו-2006, של חברת הכנסת זהבה גלאון.

גלעד ארדן: הצעת החוק אושרה במליאת הכנסת ביום 28 בנובמבר 2007.

גלעד ארדן: קיימנו דיון אחד בוועדה ב-12 בדצמבר 2007, לפני למעלה מ-6 חודשים.

גלעד ארדן: בתום הדיון אמרה חברת הכנסת גלאון שבמידה ומשרד הבריאות יסדיר את הנושא בתקנות היא תשקול את המשך הליך החקיקה.

גלעד ארדן: מאז עברה למעלה ממחצית השנה, ולא משנה כרגע מי אשם בכך, אם זה מי שקובע את סדר היום בוועדת העבודה, הרווחה והבריאות או משרד הבריאות, אך הנושא טרם הוסדר בתקנות.

אתי בנדלר: התקנות לא הועברו עדיין לוועדת העבודה, הרווחה והבריאות.

גלעד ארדן: אני מקדים ואומר שאין זה משנה מי אשם, אך עובדה שאין עדיין תאריכי תפוגה על מוצרי קוסמטיקה בישראל.

גלעד ארדן: לפיכך ביקשה ממני חברת הכנסת גלאון, שבוודאי תפרט מייד את בקשתה, להמשיך את הליך החקיקה, ונעתרתי לפנייתה.

זהבה גלאון: אדוני, לאור העובדה שהעברת התקנות התמהמהה, ולאור העובדה שנכנסנו לקיץ ואולי קונים מוצרי שיזוף שתאריך תפוגתם חלף, אני בעד להמשיך את הליך החקיקה.

גלעד ארדן: נדמה לי שמשרד הבריאות העיר אז שלגבי קרם שיזוף הוא כבר מחיל את זה.

זהבה גלאון: ידעתי שאתה תזכור.

גלעד ארדן: רכשתי השנה כמה מוצרים כאלה ולא הצלחתי למצוא עליהם תאריך תפוגה, פרט למוצר אחד יקר מאוד.

זהבה גלאון: יש מי שמציינים את תאריך הייצור באיזה קוד פנימי, שרק הם יודעים לקרוא.

גלעד ארדן: כיצד זה עוזר לרוכש התמים?

זהבה גלאון: זה לא עוזר.

זהבה גלאון: נכון, זה מוסתר מעיני הצרכן.

יצחק קמחי: זה עוזר לחברות.

זהבה גלאון: זה עוזר לחברות, אך לא לצרכנים.

זהבה גלאון: זה חוק צרכני.

זהבה גלאון: אין סיבה להמשיך לעכב אותו.

גלעד ארדן: נהוג לומר: מאין כמותו.

יצחק קמחי: הסופרלטיב הזה שמור רק לדברים מיוחדים מאוד.

גלעד ארדן: מציע החוק בדרך כלל אומר על החוק שלו שהוא חוק חשוב מאין כמותו.

זהבה גלאון: הוא חוק צרכני מינורי, אבל אני בעד לקדם אותו.

גלעד ארדן: שמענו כבר הערות כלליות.

גלעד ארדן: אם יש הערות נוספות שבחצי השנה האחרונה גילינו ולא ידענו או לא נאמרו, נשמח לשמוע.

גלעד ארדן: נציגי איגוד לשכות המסחר נמצאים כאן?

גלעד ארדן: הם שלחו לנו מסמך ורציתי לשמוע אותם.

גלעד ארדן: נשמע אותם בהמשך.

נילי חיון דיקמן: אני נציגת משרד הבריאות.

נילי חיון דיקמן: אני מבקשת להעמיד כמה דברים על דיוקם.

נילי חיון דיקמן: בישיבה הקודמת הצגנו את המצב המשפטי הקיים היום, והבהרנו שכבר היום והחל מ-1 בינואר 2008 מצוינים תאריכי תפוגה או תאריכים לשימוש לאחר פתיחה על כל תמרוק ותמרוק שמוגש לרישום בישראל במסגרת משרד הבריאות.

נילי חיון דיקמן: לכן לא נכון להגיד שכניסת התקנות לתוקפן או הנחתן על שולחן הוועדה קשורה ליישום של הנוהל, שכבר קיים היום במשרד הבריאות והדברים כבר פועלים.

גלעד ארדן: מכוח מה?

נילי חיון דיקמן: מכוח נוהל.

נילי חיון דיקמן: במסגרת הסמכות שלנו לפי צו הפיקוח על מצרכים ושירותים (תמרוקים), התשל"ג-1973, יש לנו הסמכויות המלאות לרשום תמרוקים בישראל ולחייב אותם בסימון.

נילי חיון דיקמן: חלק מחובות הסימון מפורטים בצו, חלק מחובות הסימון אנחנו מוסיפים על-ידי נהלים.

נילי חיון דיקמן: בכל מקרה לא יוצא תמרוק מהמשרד שלנו מבלי שאנו דואגים לרישום מתאים של תאריך תפוגה או תאריך לאחר פתיחה, כפי שקבוע בנוהל של משרד הבריאות, שהוא אימוץ של הדירקטיבה האירופאית.

גלעד ארדן: גברתי השתתפה בישיבה הקודמת של הוועדה?

נילי חיון דיקמן: כן, בוודאי.

גלעד ארדן: האם לא סוכם אז שהדברים יובאו בתקנות?

נילי חיון דיקמן: יש על השולחן שני נושאים.

נילי חיון דיקמן: הראשון הוא עצם ההסדרה המהותית של הנושא, האם צריך תאריך תפוגה לכל התמרוקים, האם צריך תאריך תפוגה לפי הנוהל שלנו, שזה אומר עד 30 חודש ומעל 30 חודש PAO (Period After Opening).

נילי חיון דיקמן: לפי הדירקטיבה האירופאית בתמרוק שהרכיבים שבו עמידים יותר מ-30 חודשים לא צריך לציין תאריך תפוגה כפי שמצוין בתרופות, אלא כמה זמן הוא טוב לאחר פתיחה.

נילי חיון דיקמן: כל הדברים האלה מפורטים והצגנו אותם גם בדיון הקודם.

זהבה גלאון: הנוהל מתייחס לאיזו תקופה?

נילי חיון דיקמן: פרסמנו את הנוהל באוגוסט 2007, והודענו שב-1 בינואר 2008 ייכנס לתוקף מלא.

נילי חיון דיקמן: כלומר כבר באוגוסט התחלנו לעשות את זה, אבל ב-1 בינואר היה מועד התחילה הסופי שלו.

נילי חיון דיקמן: זה נושא אחד, איזה סוג סימון ראוי שיהיה על תמרוקים.

נילי חיון דיקמן: זה נושא חשוב וראוי, שיש לו היבטים של בריאות הציבור וגם היבטים צרכניים, וצריך להבחין בין האינטרסים השונים.

נילי חיון דיקמן: הנושא השני הוא באיזו מסגרת משפטית צריך לחייב את סימון התמרוקים.

נילי חיון דיקמן: הודענו שנחייב אותם במסגרת של נוהל.

נילי חיון דיקמן: אמרנו שאנחנו עובדים על תקנות שיחליפו את כל צו הפיקוח על מצרכים ושירותים ויעבירו אותו לתקנות במסגרת פקודת הרוקחים.

נילי חיון דיקמן: מדובר על יוזמה שמגמתה לפעול פחות ופחות במסגרת חוק הפיקוח על מצרכים ושירותים, שהוא חוק של שעת חירום, ולעבור לחקיקה אזרחית רגילה, ומכאן היוזמה להעביר את כל הנושא להסדרה בתקנות.

נילי חיון דיקמן: חברת הכנסת גלאון הציגה את השאלה האם לא ראוי שזה יהיה בחקיקה ראשית.

לאה ורון: לא הבנתי, אם קבעתם נוהל למה הצעתם גם תקנות?

נילי חיון דיקמן: אנחנו במילא מציעים תקנות, לא בעקבות הצעת החוק הזאת.

נילי חיון דיקמן: אנחנו עובדים על התקנות כבר זמן רב והעברנו אותן לגורמים שונים לקבלת הערות.

לאה ורון: אתם מייתרים את הצעת החוק של חברת הכנסת גלאון בטענה שהוצאתם נוהל, אז לשם מה הוצאתם גם תקנות?

נילי חיון דיקמן: הסברנו מה אנו עושים.

גלעד ארדן: הם לא מסתפקים בנוהל, אלא אומרים שצריך לשדרג את הנוהל, אבל לא לחוק אלא די בתקנות.

גלעד ארדן: לפני חצי שנה הם שלחו תקנות למשרד המשפטים, לעו"ד איילת גדי.

גלעד ארדן: ומה קרה מאז?

נילי חיון דיקמן: מדובר במחלקת חקיקת משנה.

נילי חיון דיקמן: ההליך הרגיל במשרד שאנו מעבירים את טיוטת התקנות להערות של ארגונים רלוונטיים.

נילי חיון דיקמן: קיבלנו הערות וגיבשנו את הנוסח.

נילי חיון דיקמן: בשלב שהצעת החוק נדונה בוועדת הכלכלה היינו כבר בשלבים סופיים, ואכן עמדנו בסיכום שנכתב בפרוטוקול, להעביר את הנוסח למשרד המשפטים לאישורו ובמקביל לעיון חברי הכנסת כדי שיוכלו להתרשם מן ההסדר שאנו מציעים.

נילי חיון דיקמן: קיבלנו הרבה הערות ממשרד המשפטים לעניין הנוסח.

נילי חיון דיקמן: אף אחת מן ההערות לא נוגעת לנושא סימון תאריך התפוגה, אלא מכיוון שתמרוקים זה נושא רחב יש בו הרבה מאוד היבטים משפטיים נוספים.

נילי חיון דיקמן: קיבלנו הערות ואנחנו עושים עבודה נוספת על הטיוטה.

נילי חיון דיקמן: לא הורדנו את זה מסדר היום שלנו, אנחנו עובדים, מקיימים דיונים פנימיים.

נילי חיון דיקמן: התקנות עדיין לא בשלות לקבלת אישור נוסח היום, אבל אנחנו מקווים שיוגשו בקרוב מאוד.

נילי חיון דיקמן: לאחר קבלת אישור הנוסח נעביר את זה לוועדת העבודה, הרווחה והבריאות לאישור התקנות ואחר-כך להחתמת השר.

נילי חיון דיקמן: זה הליך החקיקה שייקח כנראה זמן נוסף.

נילי חיון דיקמן: בכל מקרה, הוא לא מחליף את הטענה הראשונית שלנו, שהתמרוקים היום לא מוזנחים, ההסדר כבר נוהג.

נילי חיון דיקמן: התמשכות הליכי תיקון התקנות לא נוגעת לשאלה האם היום אנחנו מבצעים את המדיניות או לא.

נילי חיון דיקמן: המדיניות שאנחנו מתכוונים להסדיר גם במסגרת התקנות מבוצעת היום במסגרת הנוהל, כמו יתר התחומים שנוגעים לתמרוקים.

נילי חיון דיקמן: כל נושא התמרוקים מבוצע היום במסגרת הנוהל, במסגרת צו הפיקוח, ואין שום שאלה משפטית האם להסדר הזה יש תוקף.

גלעד ארדן: אציע לך הצעה, גברתי.

גלעד ארדן: מכיוון שהכנסת לא יכולה להמתין עד בוש לקצב עבודת הממשלה, את הרי פנית לעו"ד איילת גדי לפני מחצית השנה, ב-16 בינואר, ולאחר שחלפה חצי שנה את לא יודעת להגיד לנו כמה זמן יידרש עוד.

גלעד ארדן: אני מציע שנתקדם בינתיים עם העקרונות שחברת הכנסת גלאון מבקשת לקבוע בחקיקה.

גלעד ארדן: מכיוון שבמילא התקנות שלכם מוצעות מכוח פקודת הרוקחים [נוסח חדש], נוסיף תיקון – אינני יודע אם לפקודת הרוקחים או לחוק אחר – שקובע את העקרונות שחברת הכנסת גלאון רוצה לקבוע, או חלק מהם.

גלעד ארדן: היא בוודאי תקשיב להערות שלכם בעניין הזה.

גלעד ארדן: אני רואה שהתקנות שלכם מפרטות הרבה יותר.

גלעד ארדן: תתאימו את התקנות ותציעו נוסח שיישם גם את העקרונות שיאושרו בחקיקה הראשית.

גלעד ארדן: מה דעתך?

נילי חיון דיקמן: צריך להפריד כאן בין שני נושאים.

גלעד ארדן: בטיוטת התקנות שאני מחזיק בידי מסדירים המון דברים אחרים, לא רק תאריכי תפוגה: בקשה לרישום תמרוק תואם, תנאים לרישום, בקשה לרישום תמרוק בפנקס, חובת רישום, סימון תמרוקים, תנאים למתן רישיון.

גלעד ארדן: זה דבר הרבה יותר מקיף.

זהבה גלאון: אדוני היושב-ראש, אני מקבלת את ההצעה שלך.

נילי חיון דיקמן: אם חברת הכנסת גלאון סומכת ידיה על הדירקטיבה האירופאית ועל הנוהל הקיים ורק מחפשת לו אכסניה חוקית אחרת, זה שאלה אחת.

נילי חיון דיקמן: למעשה אנחנו די אדישים לנושא.

נילי חיון דיקמן: אנחנו עושים את העבודה שלנו.

נילי חיון דיקמן: אם מישהו יעשה עבודה עבורנו, זה היינו הך.

נילי חיון דיקמן: אם ההסדר שאנחנו מציעים לא מקובל על חברי הכנסת, זה שאלה אחרת וכאן נרצה להשמיע את דברינו.

גלעד ארדן: הצעת החוק של חברת הכנסת גלאון לא מקיפה, מטרתה שונה לגמרי ממטרתכם.

גלעד ארדן: את מדברת כאן על הסדרה כוללת של כל נושא התמרוקים, הרישום וכן הלאה, וחברת הכנסת גלאון מדברת בענייני התמרוקים, רוצה שהציבור יידע את תאריך תפוגתם, נקודה.

זהבה גלאון: זה עניין נקודתי.

נילי חיון דיקמן: יש הבדל בין ההסדר שקיים היום ובין ההסדר שמוצע על-ידי חברת הכנסת גלאון.

נילי חיון דיקמן: ההבדל לא גדול מאוד.

נילי חיון דיקמן: ההבדל נוגע לתמרוקים שהרכיבים שלהם עמידים יותר מ-30 חודשים.

נילי חיון דיקמן: היום אנחנו לא מחייבים אותם לציין תאריך תפוגה, אלא מחייבים אותם לציין תאריך שבהם הם עדיין תקינים לשימוש לאחר הפתיחה שלהם על-ידי הצרכן.

גלעד ארדן: אם חברת הכנסת גלאון תסכים לחלוקה הזאת אפשר יהיה לאשר את זה כסעיף בחקיקה ראשית, היות והעיקרון צרכני, וכולם יילכו שמחים וטובי-לב לבתיהם.

זהבה גלאון: אני מוכנה לשקול את זה.

נורית פייביש-יוסף: אנחנו – אני מהתאחדות התעשיינים וגברת רוני רייבר מאיגוד לשכות המסחר – בוודאי נלך מחייכים.

גלעד ארדן: שלחתם אלינו מכתב.

גלעד ארדן: אני מבין שההתנגדות שלכם רק לסימון מוצר שאורך החיים שלו פחות מ-30 חודש?

נורית פייביש-יוסף: התאחדות התעשיינים – ואני יכולה לדבר גם בשם איגוד לשכות המסחר – אימצה את הנהלים שמשרד הבריאות החיל מ-1 בינואר 2008.

נורית פייביש-יוסף: התעשייה המקומית מברכת אותם.

נורית פייביש-יוסף: אנחנו רוצים ליישר קו עם המדיניות האירופאית, ובכלל הכלל עולמית.

נורית פייביש-יוסף: אנחנו גם יצואנים כך שזה נוח לנו.

נורית פייביש-יוסף: לבוא היום עם דרישות נוספות מעבר למה שמקובל בעולם יקשה עלינו, גם מבחינת ההתנהלות שלנו כיצואנים, וגם יבואנים – ואני מדברת בשם איגוד לשכות המסחר – שיצטרכו להתמודד עם דרישות שלא קיימות באף מדינה אחרת בעולם.

נורית פייביש-יוסף: בעצם ה-PAO (Period After Opening) על פחות מ-30 חודש ויותר מ-30 חודש שמאפשר לכל צרכן – וגם אני בין היתר צרכנית – לדעת מה עמידות המוצר.

נורית פייביש-יוסף: לכתוב את תאריך התפוגה – יש לזה השלכות לא פשוטות.

זהבה גלאון: כמו מה?

זהבה גלאון: אילו השלכות?

נורית פייביש-יוסף: קודם כול מבחינת היבואנים.

נורית פייביש-יוסף: אינני יודעת איך ייבוא ייכנס למדינת ישראל.

נורית פייביש-יוסף: אני לא יודעת איזה יבואן יסכים להכניס מוצרים למדינת ישראל שיהיה רשום עליהם תאריך תפוגה.

נורית פייביש-יוסף: החברות הבין-לאומיות לא יסכימו.

רוני רייבר: היבואנים אולי יסכימו, אבל אני לא רואה את חברת "פרוקטר אנד גמבל" העולמית פתאום משנה קו ייצור לטובת המשק בישראל, וסתם זרקתי שֵם.

רוני רייבר: חברה גדולה שמייצרת בכמויות אדירות לכל העולם לא תסכים להתאים עצמה למשק הישראלי.

גלעד ארדן: הרשי לי לשאול אותך מכיוון שגם אני צרכן, אני לא זוכר מוצר קוסמטיקה שמגיע לא עטוף באריזת ניילון.

גלעד ארדן: יש את הקרם, את הבושם, את הקרטון שבו הוא נמצא, ואת זה עוטף ניילון.

גלעד ארדן: כפי שמודבקת לניילון הזה בעברית מדבקה "או דה טואלט, 125 מיליליטר", יכולה להיות גם מדבקה שהיבואן מוסיף שכתוב עליה: "תפוגה באוגוסט 2010".

גלעד ארדן: מה המניעה?

גלעד ארדן: זה שאלה אחת.

גלעד ארדן: שאלה שנייה, נניח שחברת הכנסת גלאון תסכים להבחנה, שיהיו חייבים לציין תאריך תפוגה למוצר שמשך חייו פחות מ-30 חודש – ולזה גם אתם מסכימים – ואילו במוצר שמשך חייו יותר מ-30 חודש יצוין רק PAO, ואת אומרת שבמילא היצרנים מסמנים את זה עכשיו על-פי דרישות הדירקטיבה האירופאית.

גלעד ארדן: זה כבר חל?

גלעד ארדן: לא ראיתי את זה.

נורית פייביש-יוסף: כן, זה חל מאז ינואר 2008.

נורית פייביש-יוסף: למעשה זה חל מיולי 2007, אבל רשמית מינואר 2008.

לאה ורון: מכיוון שאין תאריכי תפוגה אתה קונה כנראה מוצרים ישנים יותר.

גלעד ארדן: מי קובע מה אורך חייו של מוצר מסוים, מתי תוקפו פג, מתי זה מוצר שצריך לשים עליו PAO ומתי תאריך תפוגה?

נילי חיון דיקמן: בהתאם להצהרת היצרן.

נילי חיון דיקמן: הוא קובע את זה לפי הנתונים שיש לו ושמוגשים גם למשרד הבריאות במסגרת הרישום, כל פעם בהתאם לרכיבים שהתמרוק מכיל.

נילי חיון דיקמן: יש רכיבים שידוע שאורך החיים שלהם קצר יותר, יש רכיבים שאורך החיים שלהם ארוך יותר.

נילי חיון דיקמן: היצרן בדרך כלל יתבקש להציג נתונים מקצועיים בנושא הזה.

גלעד ארדן: קרם הגנה נכלל בתמרוקים?

נילי חיון דיקמן: כן, בהחלט.

גלעד ארדן: אתם חושבים שהיום יש עליו סימון בהתאם לנוהל שהפצתם?

גלעד ארדן: הוא נכלל ב-PAO או בתאריך תפוגה?

נילי חיון דיקמן: למיטב ידיעתי, מבדיקה שערכתי אתמול הבנתי שחלק מן הקרמים אורך החיים שלהם ארוך יותר והם רושמים PAO ולא תאריכי תפוגה, אבל צריך לבדוק את זה.

גלעד ארדן: ראית אי-פעם על אחד המדפים ברשתות השיווק קרם שכתוב עליו כמה זמן אחרי הפתיחה הוא לא תקף?

גלעד ארדן: לא רק שאין, אלא חיפשתי, ניסיתי לקרוא את האותיות הקטנות.

גלעד ארדן: אלא אם כן העלו על המדפים מוצרים שנותרו להם מן העונה הקודמת.

נילי חיון דיקמן: אני מניחה שכך קורה.

נילי חיון דיקמן: יש איזו תקופת מעבר.

נילי חיון דיקמן: החובה חלה רק מ-1 בינואר 2008.

נילי חיון דיקמן: תמרוקים שנכנסים מאז אותה תקופה לישראל מכילים את הסימון הזה.

נילי חיון דיקמן: אנחנו נראה את זה יותר ויותר על המדפים.

נורית פייביש-יוסף: הבעיה העיקרית היא האכיפה.

נורית פייביש-יוסף: אם היתה אכיפה טובה לא היינו מוצאים דברים כאלה על המדפים.

גלעד ארדן: זה נכון בכל התחומים במדינה שלנו.

גלעד ארדן: מה גברתי המציעה מבקשת לעשות?

זהבה גלאון: הכי קל יהיה להסכים לחלוקה בין מוצרים שתקפים יותר מ-30 חודשים ופחות מ-30 חודשים, זה כאילו מתיישר, אבל דעתי לא נחה מזה.

גלעד ארדן: למה?

גלעד ארדן: אפשר להוסיף כאן איזו סנקציה אולי.

גלעד ארדן: מה הסנקציה היום?

גלעד ארדן: התיקון של חברת הכנסת גלאון הוא בחוק הגנת הצרכן.

יצחק קמחי: רבותי, הסכמנו כבר שזה בסמכות משרד הבריאות שהוא שנותן אישורים לקוסמטיקה.

יצחק קמחי: לא שר התעשייה, המסחר והתעסוקה יקבע מה תאריך התפוגה של איזה מוצר קוסמטיקה.

יצחק קמחי: זה לא במקום, לא שייך לכאן.

יצחק קמחי: יש חקיקה ספציפית לקוסמטיקה.

גלעד ארדן: לאיזה חוק אתה מציע שנעביר את זה?

יצחק קמחי: כל חוק של משרד הבריאות שעוסק בקוסמטיקה.

יצחק קמחי: אנחנו לא מטפלים בזה.

יצחק קמחי: זה המקום הלא נכון, ובוודאי לא בחקיקה ראשית.

יצחק קמחי: כבר אמרנו את הדברים הללו.

יצחק קמחי: אין קשר בין התיקון לחוק ובין הסעיף שהוא בא לתקן.

יצחק קמחי: הוא חל על כל המוצרים.

יצחק קמחי: אני נמצא כאן – ואני מתנצל על הביטוי החריף – כמין בן ערובה.

יצחק קמחי: זה לא צריך להיות כאן.

יצחק קמחי: אני לא צריך להיות כאן.

יצחק קמחי: כולכם מסכימים שמשרד הבריאות צריך לטפל בזה, כולכם מסכימים שזה חקיקה של משרד הבריאות, כולם רוצים תקנות, אך עדיין יש כאן שוט למעלה: חוק הגנת הצרכן, תיקון בחקיקה הראשית במקום לא מתאים.

יצחק קמחי: לשם מה?

זהבה גלאון: אולי תיכף נמצא מקום מתאים.

זהבה גלאון: לא זאת הבעיה.

זהבה גלאון: אני רוצה לשאול מה הסנקציה הנהוגה באירופה, מה הוחלט באיחוד האירופאי כאשר אימצו את החתך הזה של יותר ופחות מ-30 חודשים היה וזה לא ייאכף, והרי לא יעלה על הדעת שמשהו לא ייאכף באיחוד האירופאי.

נורית פייביש-יוסף: באיחוד האירופאי עובדים על-פי תצהירים של יצרנים.

נורית פייביש-יוסף: יצרן שנמצא לא עומד בהצהרה שלו שוללים את רישיונו.

זהבה גלאון: איפה זה מעוגן?

נורית פייביש-יוסף: אני יכולה לבדוק ולהעביר לך את הנתונים.

נורית פייביש-יוסף: אני לא זוכרת במדויק.

אלי מרום: מדינת ישראל דווקא מגינה יותר על הצרכן מכיוון שקיים מצב ועכשיו יחליפו אותו התקנות.

אלי מרום: באירופה אין רישוי לתמרוקים, בארצות-הברית אין רישוי לתמרוקים והחבות על המוצר חלה על היצרן בלבד.

אלי מרום: בכך שאנחנו עושים pre-licensing במדינת ישראל אנחנו מגינים על הצרכן.

אלי מרום: בתוך התקנות הגדולות שעוסקות בתנאי ייצור נאותים לתמרוקים ותנאי אחסון נאותים ודרכי שיווק נאותות וכל הסימון של המרכיבים וחומרים מוגבלים וכולי, אחד הסעיפים הנוספים הוא אורך החיים.

אלי מרום: למעשה מדינת ישראל אימצה את הדירקטיבה לפני שחלק ממדינות אירופה התחילו בכלל להכניס את הדברים.

אלי מרום: צריך להבין, דירקטיבה זה לא חוק אלא הנחיה.

אלי מרום: מדינת ישראל אימצה לפני חלק ממדינות אירופה את ההנחיות האירופאיות.

אלי מרום: מבחינת הגנת הצרכן דווקא מדינת ישראל מתקדמת כאן יותר, בריאות הציבור נשמרת כאן יותר מאשר באירופה.

זהבה גלאון: אם זה לא יהיה בחוק הגנת הצרכן, מה את מציעה?

אתי בנדלר: אני מניחה שהאכסניה היחידה הרלוונטית לעניין זה היא פקודת הרוקחים.

גלעד ארדן: בתקנות הם מציעים הגדרה ל"תמרוק".

אתי בנדלר: גם היום בצו לפי חוק הפיקוח יש הגדרה ל"תמרוק".

גלעד ארדן: האם משרד המשפטים הסכים להגדרה שהצעתם ל"תמרוק"?

נילי חיון דיקמן: כן.

נילי חיון דיקמן: קיבלנו הערות, אבל לא בעניין ההגדרה.

אלי מרום: בזה לא היתה בעיה.

נילי חיון דיקמן: ככל שידוע לי ההגדרה הזאת מקובלת גם על משרד המשפטים כחקיקת משנה.

נילי חיון דיקמן: בכל מקרה, זה רק עניין של נוסח.

נילי חיון דיקמן: הם פחות מתערבים בנושא המהותי.

זהבה גלאון: חבר הכנסת ארדן, אני מבקש להתייעץ אתך.

זהבה גלאון: בהנחה שמקבלים שזה יהיה בפקודת הרוקחים, אני מקבלת את ההערה, והשר הוא שר הבריאות, ונניח שאפשר לשאול את ההגדרה שהם כבר במילא הציעו ל"תמרוק", ולעשות את החלוקה של מוצרים שאורך חייהם יותר ופחות מ-30 חודשים, נראה לך שזה נותן מענה?

זהבה גלאון: אני עוד מתחבטת בקול רם.

גלעד ארדן: כן, אם זה יהיה בחקיקה הראשית, ובתנאי שבצדה תהיה גם סנקציה כלשהי.

זהבה גלאון: לכאורה מאמצים את הדירקטיבה האירופאית, אבל אין שם סנקציות.

זהבה גלאון: יש דברים שהם built-in במובן הזה.

גלעד ארדן: אני מקווה שלא אעורר זעמם של כמה אנשים, אבל אפשר לשאול את הסנקציות שקיימות היום בחוק הגנת הצרכן לגבי סימון מוצרים וסימון מחירים.

זהבה גלאון: מה הסנקציות הקבועות שם?

גלעד ארדן: אינני יודע מה הן, אבל נקבעו סנקציות גם על מי שמוכר מוצרים ולא מסמן אותם.

נילי חיון דיקמן: אולי אפשר להעיר בנושא הזה לפני שמגיעים לחוק הגנת הצרכן.

נילי חיון דיקמן: פקודת הרוקחים מסדירה תחומים רבים, בעיקר תכשירים רפואיים, והיא מכילה בתוכה סעיף עונשין מפורט למדי, ובימים אלה אנחנו עובדים על הצעת חוק לתיקונו ולהחמרת הענישה בו.

נילי חיון דיקמן: כלומר בפקודה דווקא לא חסר סעיף עונשין.

גלעד ארדן: מה קובע היום סעיף העונשין בפקודת הרוקחים?

נילי חיון דיקמן: כיום הוא קובע חצי שנת מאסר על מי שמפר את הוראות הפקודה.

נילי חיון דיקמן: אנחנו מבקשים להחמיר את זה, אבל בכל זאת תמרוקים הם לא המוקד העיקרי של סעיף העונשין הזה.

גלעד ארדן: אולי זה יזרז אתכם אם ניצור כאן עיוות, שהעונש שיוטל על אי-סימון תמרוקים יהיה חמור יותר מאשר על אי-סימון תרופות.

גלעד ארדן: אולי אז תזדרזו לתקן את סעיף העונשין בפקודת הרוקחים.

גלעד ארדן: אנחנו בכנסת אשמים שזה קצב העבודה שלהם?

נילי חיון דיקמן: הקצב איננו הבעיה.

גלעד ארדן: אני לא יוצר עיוות.

גלעד ארדן: הם אומרים בעצמם שצריך לתקן את הענישה.

זהבה גלאון: לא הייתי קובעת כאן ענישה חמורה יותר מחצי שנת מאסר.

זהבה גלאון: הם יכולים להחמיר לעניין תרופות.

גלעד ארדן: אני מבטיח לך שאף שופט לא יכניס מנהל "ניופארם" או "סופרפארם" לכלא, אולם זה יוצר אקוויוולנטיות לגובה הקנס.

זהבה גלאון: יותר מחצי שנת מאסר נראה לי מוגזם.

אתי בנדלר: אני מניחה שבפקודת הרוקחים, שאני לא מכירה אותה, אני חייבת לומר, כי מעולם לא נדונה בוועדת הכלכלה, על כל פנים אני רואה שהיא מונה 67 סעיפים ועוד מספר תוספות, יש מספר הפרות שיכולות לעלות בחומרתן, עם כל הכבוד ועם כל חשיבות העניין, על אי-סימון תאריך תפוגה במוצרי קוסמטיקה.

זהבה גלאון: אני מסכימה אתך.

גלעד ארדן: זה לא רק קוסמטיקה.

גלעד ארדן: בן אדם מצפה להיראות צעיר יותר, למצוא כלה או חתן, וכל חלומותיו מתנפצים אל קרקע המציאות.

גלעד ארדן: הוא שם כל לילה קרם ולא יודע שהתאריך שלו פג, ולא מבין למה הוא לא נראה צעיר יותר.

גלעד ארדן: הבטיחו לו שבתוך 8 שבועות יראה תוצאות, ואין.

זהבה גלאון: יש לי שאלה לגבי פרוצדורת חקיקה.

זהבה גלאון: אם עכשיו זה כתוב בחוק הגנת הצרכן ואנחנו מעבירים את זה לפקודת הרוקחים, מה זה אומר מבחינת הפרוצדורה?

זהבה גלאון: צריך להתחיל עכשיו את כל הליך החקיקה מחדש?

גלעד ארדן: חס וחלילה.

אתי בנדלר: ייתכנו שתי פרוצדורות.

אתי בנדלר: הנוהל הנכון, שיושב-ראש הוועדה לא יאהב שאזכיר אותו עכשיו, שאם הוועדה מגיעה למסקנה שיש לתקן את פקודת הרוקחים, ומאחר והמומחיות בפקודת הרוקחים היא של ועדת העבודה, הרווחה והבריאות, הוועדה מציעה להעביר את המשך הדיון לוועדת העבודה, הרווחה והבריאות.

זהבה גלאון: והנוהל הפרקטי?

אתי בנדלר: הנוהל האחר, שמפרסמים הצעת חוק לתיקון פקודת הרוקחים וועדת העבודה, הרווחה והבריאות כאשר תראה את זה, או מי מחבריה, או הצוות המנהלי שלה כשיראה את התיקון הזה יבקש להעביר את זה לוועדת העבודה, הרווחה והבריאות.

אתי בנדלר: יש להניח שגם אם ועדת הכלכלה תחליט על אישור הצעת החוק בנוסח כזה או אחר כתיקון לפקודת הרוקחים והצעת החוק תפורסם ברשומות מטעם ועדת הכלכלה לקריאה ראשונה, לאחר הקריאה הראשונה, ככל שתעבור, או בעת הקריאה הראשונה יבקשו להעביר את זה לוועדה אחרת.

אתי בנדלר: יש יסוד להניח שבכל מקרה בשלב כזה או אחר המשך הדיונים לא יתקיים בוועדת הכלכלה.

גלעד ארדן: תמיד יש יסוד להניח דברים, השאלה אם אתה פסימיסט או אופטימיסט.

גלעד ארדן: כאופטימיסט מושבע יש לי יסוד להניח שזה יישאר בוועדת הכלכלה.

גלעד ארדן: נראה לי שסיעת הגמלאים לא תעלה על בריקדות דווקא בעניין תאריכי התפוגה של מוצרי קוסמטיקה.

גלעד ארדן: נראה לי שחבר הכנסת גלנטי ישרוד למרות שהתיקון לפקודת הרוקחים יידון בוועדת הכלכלה.

זהבה גלאון: ברור, אחרי שמאז חודש דצמבר זה שוכב שם.

אתי בנדלר: זה לא הגיע אליהם בכלל.

גלעד ארדן: דרך אגב, כדבר שבשגרה הכנסת הזאת לוקחת לצערי חוקים כמו פקודת התעבורה ששייכת לוועדת הכלכלה ודנה בהם במקומות אחרים.

גלעד ארדן: כרגע יש תיקונים בפקודת התעבורה שנדונים גם בוועדת הפנים והגנת הסביבה וגם בוועדת הכספים, ולהיפך.

אתי בנדלר: ואנחנו התחלנו להתמחות בפקודת מס הכנסה ובחוק מס ערך מוסף.

זהבה גלאון: אני רוצה להביע את דעתי.

זהבה גלאון: אני מקבלת את הגישה הפרקטית צרכנית של יושב-ראש הוועדה.

זהבה גלאון: לפיכך, מכיוון שהחוק המתין מאז דצמבר 2007 ואפשר היה להעביר שלושה חוקים בזמן הזה פחות או יותר, אני מקבלת את ההמלצה שזה יועבר לפקודת הרוקחים, מתוך אימוץ הנחיות הדירקטיבה האירופאית, תוך אימוץ הגדרת "תמרוק" מהתקנות שכבר במילא נוסחו בעניין הזה.

גלעד ארדן: נאשר את העקרונות, שאני אתמצת אותם, והיועצת המשפטית לוועדה תחליט על-פי מיטב שיקול דעתה, נסמיך אותה להחליט איפה בדיוק בפקודת הרוקחים להכניס את התיקון הזה כך שתהיה הרמוניה חקיקתית.

גלעד ארדן: בכוונה אני עדיין לא חוזר על העקרונות כי תיכף אמורים להיכנס לכאן 30 פרחי טיס שנמצאים בסיור בכנסת.

גלעד ארדן: למענם אני שומר את התמצית החשובה של החוק הצרכני הזה.

גלעד ארדן: החלטתי להחליף את הסופרלטיב ובמקום "שאין כמותו" להגיד "מן המדרגה הראשונה", כי נדונו כאן גם חוקים צרכניים אחרים חשובים.

נילי חיון דיקמן: אני מבקשת לציין שפקודת הרוקחים היום לא עוסקת בתמרוקים בכלל.

גלעד ארדן: גברתי לא שמעה שאמרנו שאנחנו מאמצים בחפץ לב את ההגדרה המצוינת שלך, שגם משרד המשפטים אימץ אותה, של "תמרוק".

לאה ורון: חוק הפיקוח על מצרכים ושירותים כן מגדיר "תמרוק".

גלעד ארדן: אבל זה לא חוק, אלא צו שהוצא מכוח החוק.

גלעד ארדן: אם אנחנו מדברים על חקיקה ראשית לא אפנה לצו ואגיד "כמשמעותו בצו".

גלעד ארדן: למדתי כבר מעו"ד בנדלר לא להפנות מחקיקה ראשית לחקיקת משנה.

גלעד ארדן: ההגדרה המוצעת היא כדלקמן: ""תמרוק" – חומר או הכנה המיועדים לבוא במגע עם החלקים החיצוניים של גוף האדם (עור, שערות, ציפורניים ואברי המין החיצוניים), או עם השיניים וממברנות ריריות של חלל הפה או הנרתיק במטרה לנקותם, לבשמם, ליפותם, לשנות את מראם, להגן או לשמור עליהם או לשפר את ריחות הגוף, למעט תכשיר רפואי כהגדרתו בפקודה.

גלעד ארדן: "

אתי בנדלר: זה לא רמת פירוט שכותבים בחקיקה ראשית.

נילי חיון דיקמן: אני רוצה לציין קושי אחר, לא בהגדרה.

נילי חיון דיקמן: אני בטוחה שאפשר לאמץ את ההגדרה באופן כזה או אחר.

נילי חיון דיקמן: הקושי שלי, שהפקודה היום לא מסדירה את נושא התמרוקים, וגם לא מסדירה חובת רישום של תמרוקים.

נילי חיון דיקמן: הסימון והיכולת של השר לכפות סימון הוא רק במסגרת רישום מקדים ואישור התווית, שכך קורה היום בפועל.

נילי חיון דיקמן: הכול מתקיים היום, אנחנו לא מחדשים דבר מבחינה הפרקטיקה המקצועית.

גלעד ארדן: יש סתירה בדברייך עצמם, אם לא שמת לב.

גלעד ארדן: אם היום אי אפשר לאכוף מבלי להסדיר את הרישום וכולי, איך הוצאתם נוהל?

נילי חיון דיקמן: בוודאי שאפשר לאכוף היום.

נילי חיון דיקמן: אנחנו אוכפים הכול במסגרת חוק הפיקוח וצו הפיקוח שהוצא מכוחו.

נילי חיון דיקמן: מבחינת הפרקטיקה לא יהיה שום שינוי בעצם החקיקה, אם בפקודת הרוקחים ואם בכל חוק אחר.

נילי חיון דיקמן: אני מנסה להגיד שאם אתם רוצים להכניס את כל הנושא לתוך פקודת הרוקחים אתם נדרשים להכניס קצת יותר מסעיף הסימון כי עליכם להכניס את חובת הרישום של התמרוק וחובת התווית, ובמסגרת אותה תווית לקבוע חובה לסמן את תאריך התפוגה.

אתי בנדלר: במסגרת החוקים ששר הבריאות אחראי עליהם יש אכסניה אחרת נאותה יותר לדעתך?

נילי חיון דיקמן: לא.

נילי חיון דיקמן: היות וגם התקנות שאנחנו רוצים להוציא הן מכוח פקודת הרוקחים.

נילי חיון דיקמן: אנחנו מסתמכים על סעיף 55(ב) לפקודה שקובע יכולת לפקח על מצרך שיכול להזיק לבריאות, מכוח זה נוציא את התקנות.

נילי חיון דיקמן: אם רוצים לאמץ הסדר לתוך הפקודה יהיה צורך לפרט מעט יותר את ההסדר כולו, להעלות את ההסדר שאנחנו מציעים לתמרוקים בעצם לחקיקה ראשית.

נילי חיון דיקמן: הרי אי אפשר לקבוע חובת סימון בלי לקבוע את יתר ההוראות.

נילי חיון דיקמן: לכן עליכם לקחת בחשבון הסדרה רחבה יותר.

גלעד ארדן: מכיוון שהכנסת ב-2 באוגוסט יוצאת ל-3 חודשים של פגרת קיץ, עד אז ייתכן שתתקדמו עם התקנות ואולי בשעה טובה תניחו אותן כבר על שולחן ועדת העבודה, הרווחה והבריאות.

גלעד ארדן: יש סיכוי כזה?

נילי חיון דיקמן: בהחלט.

לאה ורון: ככל הנראה זה תלוי במשרד המשפטים.

נילי חיון דיקמן: זה לא תלוי במשרד המשפטים בלבד.

גלעד ארדן: אני רוצה להציע שנאשר כרגע את העקרונות, ואחזור עליהם לפרוטוקול.

גלעד ארדן: תמרוק שהתפוגה שלו לאחר יותר מ-30 חודשים תסומן עליו רק התקופה שהוא מותר לשימוש לאחר פתיחתו (PAO).

נילי חיון דיקמן: קראנו לזה "תקופת השימוש לאחר פתיחתו".

גלעד ארדן: ואילו מוצר שבטוח לשימוש פחות מ-30 חודשים יהיה חייב בסימון תאריך התפוגה שלו.

גלעד ארדן: אני לא מדבר על הנוסח אלא על העיקרון, ועל הסנקציה שזהה לזאת הקבועה בפקודת הרוקחים.

זהבה גלאון: אנחנו רוצים להעביר את הצעת החוק במליאה עוד לפני היציאה לפגרה.

גלעד ארדן: זאת הכוונה שלי.

אתי בנדלר: אני חייבת כבר להצהיר שמאחר והוועדה מאשרת חוקים בסיטונאות ויש לי עוד להתכונן להרבה חוקים, אני לא מתחייבת שאספיק לפרסם ולהכין את הצעת החוק, מה גם שכאן למרות שהצעת החוק קצרה תחייב הרבה עבודה כי פקודת הרוקחים היא מאטריה שאני לא מכירה לחלוטין ועליי לבחון מה צריך לכלול כאן, באיזה מקום וכולי.

אתי בנדלר: אדוני מאשר מידי יום חוקים ואני לא מצליחה לעמוד בקצב.

זהבה גלאון: אדוני היושב-ראש, אני מבינה את המצוקה של היועצת המשפטית, אבל מה עם מצוקתם של מי שחיכו למעלה מחצי שנה?

גלעד ארדן: מה עם המצוקות שלי?

גלעד ארדן: מתנהל כאן דיון עכשיו על כוח-האדם של המחלקה המשפטית?

אתי בנדלר: לא.

אתי בנדלר: אני מבטיחה לעשות כל מאמץ, אך אני לא יכולה להבטיח.

גלעד ארדן: כיצד זה קשור כרגע לדיון?

לאה ורון: חברת הכנסת גלאון ביקשה שהצעת החוק תועלה למליאה עוד לפני היציאה לפגרה.

גלעד ארדן: בסדר, אבל זה לא קשור לדיון.

גלעד ארדן: היא הציגה את בקשתה כי היא רוצה שאעלה את זה להצבעה.

גלעד ארדן: הבהירה היועצת המשפטית שלא בטוח שהיא תספיק להניח את זה במליאת הכנסת.

זהבה גלאון: אומרת חברת הכנסת גלאון ליושב-ראש הוועדה: תעשה סדר אצלך, תקבע איזה חוק יקבל קדימות ואיזה לא, ואני מבקשת שהחוק הזה יעלה במושב הזה.

גלעד ארדן: את הפטנט הזה אשמח שתלמדי אותי אחרי הדיון.

זהבה גלאון: נדמה לי שאתה המצאת אותו ...

גלעד ארדן: עו"ד בנדלר, חברי הכנסת כנראה עדיין לא מכירים את שיטות העבודה שלך.

גלעד ארדן: הם חושבים שיושב-ראש הוועדה הוא שקובע כאן.

גלעד ארדן: אני יכול לקבוע ליועצת המשפטית בסדר היום באילו דיונים להשתתף.

גלעד ארדן: מה היא עושה אחרי שהדיונים מסתיימים – אני לא יושב איתה בחדר.

זהבה גלאון: אבל יש עניין של סדרי עדיפויות.

גלעד ארדן: גברת דיקמן, אלא אם כן את רוצה להוסיף כבר כעת סעיף שהוא קונצנזוס, שאפשר להוסיף יחד עם חובת הסימון כדי שזה ייראה טוב יותר בנוסח הכחול.

נילי חיון דיקמן: אנו סבורים שכל התקנות הן מקשה אחת ואנחנו לא יכולים להפריד.

נילי חיון דיקמן: חובת הסימון היא חובה אחת מתוך חובת הרישום כולה.

גלעד ארדן: לפני חצי שנה חברת הכנסת אפילו קיבלה את עמדתכם זו, אולם ההסכמה שלה התרופפה קצת עם הזמן מכיוון שעברה חצי שנה.

גלעד ארדן: אם יעברו עוד 3 חודשים ואז כבר יונחו תקנות על סף אימוץ ייתכן שגם היא תחליט מתוך אחריותה כחברת כנסת שעדיף שהכול יוסדר בתקנות, וייתכן שלא.

גלעד ארדן: בשלב הזה מכיוון שלא התקדמתם – לא בגללכם אלא בגלל משרד המשפטים - - -

נילי חיון דיקמן: לא זה היה הסיכום.

טלי שטיין: סליחה, אני מתארת לעצמי שהעיכוב לא בגלל משרד המשפטים.

טלי שטיין: מדובר על חקיקת משנה.

גלעד ארדן: בגלל העבודה המשותפת.

גלעד ארדן: לא חשוב.

הילה דוידוביץ: הגבנו כמה שבועות לאחר שקיבלנו את הנוסח המוצע של התקנות.

הילה דוידוביץ: אין כאן האשמות, אבל צריך להעמיד דברים על דיוקם.

גלעד ארדן: זה לא ממש משנה.

זהבה גלאון: ממש לא מעניין אותי, לא אכפת לי איפה זה נפל בדרך או לא נפל.

זהבה גלאון: כולם עבדו כפי שצריך, ואני מתכוונת לזה, אין לי טענה.

זהבה גלאון: זה לקח יותר זמן מאשר חשבתם, וזה עוד ייקח זמן, ועד שתסיימו ותשפצו את התקנות אני לא יודעת מה עוד יקרה, שמונים אלף דברים יקרו.

זהבה גלאון: מכיוון שהשתהינו יתר על המידה – אני לא מכירה אנשים שממתינים לחוקים או לעמדת ממשלה כל-כך הרבה זמן – אני מבקשת לקדם את הצעת החוק.

זהבה גלאון: אם יביאו אחר-כך תקנות רחבות שמסדירות את כל פקודת הרוקחים, אשרינו.

נורית פייביש-יוסף: היום כבר קיים נוהל שמחייב את התעשייה המקומית ואת היבואנים לעמוד בדרישות מסוימות של ה-PAO.

זהבה גלאון: הנוהל הזה לא מספק אותנו.

זהבה גלאון: אנחנו רוצים שזה יהיה בחקיקה ראשית.

גלעד ארדן: מה הסנקציה על הפרת הנוהל?

זהבה גלאון: אין להם סנקציה.

נילי חיון דיקמן: יש סעיף עונשין במסגרת חוק הפיקוח על מצרכים ושירותים שמסדיר פיקוח על מצרכים רבים, ויש בו סעיפי עונשין מתאימים.

נילי חיון דיקמן: אני מבקשת לציין שהסוגייה איננה התקנות.

גלעד ארדן: התועלת בחקיקה ראשית, קודם כול שהציבור ישמע על זה ויידע שהוא צריך עכשיו לדרוש ולחפש תאריכי תפוגה, מה שרוב הציבור לא יודע בכלל.

נורית פייביש-יוסף: אפשר לפרסם את זה גם בעיתון ככתבה.

זהבה גלאון: אנחנו לא מסתפקים בזה.

נורית פייביש-יוסף: זה אומר שתהיה גם דרישה חוקית, מקבילה למה שהדירקטיבה האירופאית מבקשת, ובמקביל גם משרד הבריאות ידרוש?

נורית פייביש-יוסף: אנחנו כתעשיינים צריכים לדעת שיש גם חוק ממשלתי שדורש מאתנו לעמוד ב-PAO ויש גם את משרד הבריאות שדורש מאתנו לעמוד ב-PAO.

זהבה גלאון: משרד הבריאות דורש דרישות הרבה יותר רחבות, שמסדירות בכלל, ובין היתר יהיה שם סעיף שיתייחס להיבטים האלה והאלה.

נורית פייביש-יוסף: הצעת החוק שמונחת כרגע היא לא הצעת החוק שתהיה בפועל?

נורית פייביש-יוסף: את מסכימה להתאים את הצעת החוק שלך להנחיות הדירקטיבה האירופאית?

זהבה גלאון: הצעת החוק שלי משתנה ובמקום לעמוד על עניין תאריכי תפוגה תאמץ את הנחיות הדירקטיבה האירופאית.

נורית פייביש-יוסף: אם זה יהיה אחד לאחד, אני מברכת על כך.

נורית פייביש-יוסף: אני רק לא רוצה שייווצר מצב שאנו כתעשייה נצטרך להתמודד מול הצעת חוק ומול דרישות משרד הבריאות.

זהבה גלאון: אמרנו שאנחנו מתאימים את הצעת החוק למה שהצעתם, שאנחנו מקבלים את החלוקה: יותר מ-30 חודשים ופחות מ-30 חודשים.

זהבה גלאון: זאת הפשרה בחקיקה.

נורית פייביש-יוסף: כל עוד זה תואם לדירקטיבה האירופאית, אנחנו מברכים.

גלעד ארדן: שאלתי רק האם את רוצה בשלב הזה להוסיף עוד איזה סעיף.

גלעד ארדן: זה לקריאה ראשונה ותמיד אפשר להכניס תיקונים גם אחר-כך.

נילי חיון דיקמן: נצטרך לראות את הנוסח המוצע.

אתי בנדלר: אשמח, כדי לקצר את ההליכים, ומכיוון שבאמת אתם בקיאים ומכירים את הפקודה, אם תשלחו לי הצעת נוסח.

אתי בנדלר: ודאי זה יוכל לשמור על ההרמוניה החקיקתית.

נילי חיון דיקמן: אנחנו רוצים להתקדם בתקנות ולא לעבוד דווקא על חקיקה נוספת.

גלעד ארדן: אמרנו שהנוסח יקבע את ההבחנה בין מוצרים שאורך החיים שלהם יותר מ-30 חודשים או פחות מ-30 חודשים, מה חייב כל אחד מסוגי המוצרים הללו, ושזה תיקון בפקודת הרוקחים שעל הפרתו תוטל הסנקציה כפי שנקבעה בפקודת הרוקחים, של מאסר חצי שנה, שמאפשר קנס.

גלעד ארדן: כך נקבע כרגע.

זהבה גלאון: היועצת המשפטית של הוועדה מציעה שאת תציעי נוסח לסעיף בפקודת הרוקחים ואנחנו נקדם את הצעת החוק.

נילי חיון דיקמן: אם אצטרך לעבוד על עוד חוק בנוסף לחוקים שאני עובדת עליהם זה בוודאי יבוא על חשבון דברים שנמצאים בתהליך.

גלעד ארדן: אמרת שכדי שזה יהיה אפקטיבי צריך שתהיה גם חובה להדביק.

נילי חיון דיקמן: כדי להסדיר במסגרת חקיקה ראשית חובת סימון צריך שיהיה ברור מה מסמנים, מהיכן שאובה החובה.

נילי חיון דיקמן: צריך יהיה להוסיף סעיפים מקדימים שמגדירים "תמרוק" ומגדירים את חובת הרישוי של תמרוק.

אתי בנדלר: לא חייבים להגדיר את חובת הרישוי.

גלעד ארדן: ברגע שהגדרנו מה הוא "תמרוק" בפקודת הרוקחים וקבענו שחובה לסמן את תאריך התפוגה שלו, זהו.

גלעד ארדן: מי שמוכר תמרוק בלי שיש עליו תאריך תפוגה בעצם מפר את האיסור הזה וחשוף לסנקציה.

נילי חיון דיקמן: צריך רק להפנות לדירקטיבה האירופאית.

אתי בנדלר: אני חושבת שלא צריך להפנות לדירקטיבה האירופאית.

נילי חיון דיקמן: הנוהל מפורט מאוד וקובע חובת ציון תקופה לשימוש לאחר פתיחה, ויש לו חריגים.

אתי בנדלר: הוועדה צריכה לדעת מה הם החריגים ולהחליט אם היא מאשרת אותם.

גלעד ארדן: יש לי רעיון מצוין, שיזרז גם את העבודה שלכם.

גלעד ארדן: כל מה שהשר ירצה לשם ביצוע חוק זה אנחנו נסמיך אותו.

גלעד ארדן: הוא יכול להתקין תקנות שבהן יוכל להחריג או להוציא או כל מה שירצה.

גלעד ארדן: נוסיף כאן סעיף הסמכה רחב ככל שתרצו בעניין הזה לשם ביצוע הסעיף.

גלעד ארדן: אני מקדם בברכה את חניכי קורס טיס שהצטרפו אלינו לוועדת הכלכלה.

גלעד ארדן: הצטרפתם בסוף הדיון.

גלעד ארדן: אסביר בקצרה על מה הדיון.

גלעד ארדן: הדיון הזה הוא הכנה לקריאה ראשונה של הצעת חוק של חברת הכנסת גלאון, שמטרתה לחייב את כל מי שמוכר תמרוקים במדינת ישראל – שזה כל מוצרי הקוסמטיקה שאתם מכירים, ובכללם גם תכשירי הגנה מפני השמש – לשים עליהם תאריכי תפוגה כי הסתבר שלא כל הציבור יודע, וגם אנחנו לא ידענו, שרבים מן המוצרים לאחר פרק זמן מסוים לא יעילים יותר, לא נותנים את מה שהבטיחו כאשר מכרו לנו אותם, ולפעמים זה גולש אפילו לתחומים שהם לא רק יופי אלא גם בריאות, כמו הגנה מפני השמש.

גלעד ארדן: כרגע אנחנו בשלב ממש לפני ההצבעה על אישור הצעת החוק לקריאה ראשונה, לקבוע כי כל מי שמוכר מוצר שמוגדר כתמרוק יהיה חייב לשים עליו את תאריך התפוגה שאחריו אסור למכור את המוצר.

גלעד ארדן: בעצם לא קבענו שאסור למכור אותו.

גלעד ארדן: קבענו רק שצריך לרשום עליו תאריך תפוגה.

אתי בנדלר: אני חייבת לך תשובה, שאלת אותי מה הסנקציות על הפרת הוראות פקודת הרוקחים.

אתי בנדלר: סעיף 60 לפקודת הרוקחים [נוסח חדש] קובע כדלקמן: "המפר הוראה מהוראות פקודה זו או תקנה שהותקנה על פיה או מהוראות צו שניתן לפי סעיף 55, יועמד לדין בבית-משפט שלום" – זה ניסוח ארכאי מאוד – "ודינו אחד או אחדים מעונשים אלה: (1) קנס; (2) מאסר 6 חודשים; (3) חילוט החפצים שבהם או לגביהם נעברה העבירה; (4) שלילת הרישיון וסגירת העסק לצמיתות או לתקופה; (5) שלילת היתר הרעלים הרפואיים לצמיתות או לתקופה.

אתי בנדלר: " באשר לקנס, אני פונה לחוק העונשין, שסעיף 61 שבו קובע כדלקמן: "(א) על אף האמור בכל חוק, מקום שהוסמך בית-משפט בחוק להטיל קנס רשאי הוא להטיל: (1) אם קבוע לעבירה עונש מאסר עד 6 חודשים או קנס בלבד, או קנס שלא נקבע לו סכום – קנס עד 12,900 שקלים חדשים".

גלעד ארדן: זה בגין כל מוצר.

גלעד ארדן: כל פריט הוא הפרה נפרדת.

אתי בנדלר: זו שאלה שלא כדאי שאתן לך עליה תשובה ברגע זה כי אני לא בטוחה באשר לתשובה.

גלעד ארדן: אני חושב על זה תמיד במונחי כותרות ב-YNET: "מכרת קרם הגנה בלי תאריך – תשלם 13,000 שקל".

אתי בנדלר: ואתה צפוי למאסר עד 6 חודשים.

לאה ורון: תאריך התפוגה רלוונטי לא רק לעניין המכירה, אלא גם לגבי המוצרים, בדומה לתרופות, שאנו מחזיקים בבית.

לאה ורון: אתה כנראה לא מכיר את מדף הקוסמטיקה שלי ולא יודע כמה מוצרים יש עליו.

אתי בנדלר: נושא נוסף, אדוני היושב-ראש, הצעת שהשר – והכוונה לשר הבריאות כמובן – יוסמך לקבוע הוראות לביצוע הסעיף.

אתי בנדלר: ובכלל זה הוראות בעניין פטור מחובת סימון?

אתי בנדלר: זה הרעיון?

גלעד ארדן: כן.

אתי בנדלר: זאת אומרת ששוב הפטור ייקבע בתקנות, וכל עוד לא ייקבעו תקנות תהיה חובת סימון לגבי כל התמרוקים?

אתי בנדלר: זאת המשמעות?

גלעד ארדן: כן.

רוני רייבר: יש לי שתי הערות.

רוני רייבר: חברת הכנסת גלאון, לעניין הסנקציות אני מבקשת להעיר שמוצרים מיובאים במילא אם אין עליהם סימון לא יכולים להימכר בארץ כי לא מקבלים רישיון.

רוני רייבר: זה הסנקציה הכי קשה שאפשר להטיל.

זהבה גלאון: אבל איזה סוג של סימון?

זהבה גלאון: סימון של תפוגה?

רוני רייבר: סימון של תפוגה לפי הכללים של הדירקטיבה האירופאית.

רוני רייבר: כל המוצרים המיובאים, שמהווים היום חלק נכבד מאוד ממוצרי הקוסמטיקה שנמצאים על המדפים, לא יכולים להימכר.

רוני רייבר: אין סנקציה גדולה יותר מזה.

זהבה גלאון: ומה עם מוצרים מקומיים?

נורית פייביש-יוסף: היינו הך.

רוני רייבר: במוצרים מקומיים, כפי שאמרה הקולגה שלי שמייצגת את התעשייה.

רוני רייבר: השאיפה שלנו, גם של איגוד לשכות המסחר בשם היבואנים וגם של התאחדות התעשיינים בשם התעשייה, אנחנו רוצים שתהיה חקיקה.

רוני רייבר: אנו סבורים שזה חשוב מפני שבזכות החקיקה הזאת אפשר לגרום לכך שייעלמו מן השוק כל אותם חאפרים שאנו לא רוצים בהם, שהיבואנים הרציניים והתעשיינים הרציניים לא רוצים בהם.

רוני רייבר: אנחנו בעד.

זהבה גלאון: אדוני יושב-ראש הוועדה, אני רוצה להציע לך הצעה.

זהבה גלאון: אתה רוצה אולי לשתף את פרחי הטיס בדיון, לשאול אם יש להם שאלות או הצעות בעניין הזה?

גלעד ארדן: מישהו מכם רוצה לשאול משהו או להגיד משהו?

פרח טיס: נראה לי פשוט מאוד – רק לשים תאריך, וזהו.

פרח טיס: מה הבעיה?

פרח טיס: למה לא?

גלעד ארדן: צריך לחשוב על כל האספקטים.

גלעד ארדן: בסך הכול הרבה ממוצרי הקוסמטיקה שנמצאים בישראל למכירה לא מיוצרים בישראל, ויש כאן יצרנים וחברות בין הגדולות בעולם, ודברים שאנו מחילים כאן צריך לראות איך הם חיים ביחד עם חוקים ודברים אחרים שחלים במקומות אחרים בעולם.

גלעד ארדן: יש כאן גם יבואנים שמביאים את המוצרים.

גלעד ארדן: כאשר רוצים להטיל סנקציה על מי שלא מבצע את החוק צריך לבחון מה הסנקציה הראויה ואיך היא מתיישבת עם חוקים אחרים שמטילים סנקציות אחרות.

גלעד ארדן: דרך אגב, הדיון שנכנסתם אליו על הצעת החוק הזאת הוא באופן יחסי פשוט למדי, זה לא חוק מורכב ביחס לרוב החוקים שהוועדה מקדמת או שחברת הכנסת גלאון מקדמת.

גלעד ארדן: נכנסתם לדיון על חוק פשוט יחסית.

גלעד ארדן: אם תתאמו אתנו עד סוף הקורס נוכל להזמין אתכם לדיונים על חוקים מורכבים קצת יותר, מי מכם שישרוד עד אז את המשך הקורס.

גלעד ארדן: אני מעמיד להצבעה את הצעת חוק הגנת הצרכן (תיקון – פרסום תאריך תפוגה למוצרי תמרוקים), התשס"ו-2006, לקריאה ראשונה.

גלעד ארדן: מי בעד?

גלעד ארדן: מי נגד?

גלעד ארדן: הצבעה בעד הצעת חוק הגנת הצרכן (תיקון – פרסום תאריך תפוגה למוצרי תמרוקים), התשס"ו-2006 – 1 נגד – אין נמנעים – אין הצעת החוק נתקבלה.

גלעד ארדן: הצעת החוק אושרה לקריאה הראשונה.

גלעד ארדן: תודה רבה.

נורית פייביש-יוסף: הצעת החוק המעודכנת.

גלעד ארדן: ברור, עם כל התיקונים שאישרנו.

גלעד ארדן: מר אייל אפשטיין, רכז תעשייה באגף התקציבים במשרד האוצר מוסר כי אין עלות תקציבית להצעת חוק הגנת הצרכן (תיקון – פרסום תאריך תפוגה למוצרי תמרוקים), התשס"ו-2006.

גלעד ארדן: אסביר רק לפרחי הטיס, שאם משרד האוצר טוען, ואם הוועדה שדנה בחוק מקבלת את טענתו, שהחוק עולה יותר מ-5 מיליון שקלים מתקציב המדינה – זה לא כך במקרה שלפנינו, אבל נניח שחברת הכנסת גלאון היתה מבקשת שהמדינה תקצה גוף ייחודי לפקח על החוק הזה, וזה עולה יותר מ-5 מיליון שקלים, והממשלה מתנגדת לחוק – הרי שעל-פי תקנון הכנסת, וזה כדי להקשות על חוקים שעולים כסף למדינה, נקבע שחוק כזה, שמוגדר כתקציבי, צריך בכל קריאה לאחר הקריאה הטרומית, דהיינו בקריאה הראשונה, השנייה והשלישית לקבל 50 קולות ומעלה, שזה קשה מאוד ללא תמיכת הממשלה.

אתי בנדלר: בכל מקרה אם יש עלות אז האוצר צריך לתת את הערכתו התקציבית לגבי העלות וחברי הכנסת המציעים צריכים לציין מאין לדעתם יש להשיג את העלות להצעת החוק הזאת.

אתי בנדלר: בדרך כלל מתגברים על הקושי על-ידי שכותבים: "העלות להערכת משרד האוצר היא כך וכך, והיא תמומן מן הרזרבה בתקציב".

גלעד ארדן: אם כך, אישרנו את הצעת החוק לקריאה הראשונה.

גלעד ארדן: תודה רבה.

גלעד ארדן: הישיבה נעולה.